## Zakon o naknadi za pružanje usluga u pokretnim elektroničkim komunikacijskim mrežama

### NN 12/2012 (26.1.2012.), Zakon o naknadi za pružanje usluga u pokretnim elektroničkim komunikacijskim mrežama

HRVATSKI SABOR

339

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O NAKNADI ZA PRUŽANJE USLUGA U POKRETNIM ELEKTRONIČKIM KOMUNIKACIJSKIM MREŽAMA

Proglašavam Zakon o naknadi za pružanje usluga u pokretnim elektroničkim komunikacijskim mrežama, koji je Hrvatski sabor donio na sjednici 20. siječnja 2012. godine.

Klasa: 011-01/12-01/01

Urbroj: 71-05-03/1-12-2

Zagreb, 25. siječnja 2012.

Predsjednik
Republike Hrvatske
Ivo Josipović, v. r.

ZAKON

O NAKNADI ZA PRUŽANJE USLUGA U POKRETNIM ELEKTRONIČKIM KOMUNIKACIJSKIM MREŽAMA

I. OPĆE ODREDBE

Članak 1.

(1) Ovim se Zakonom uređuje plaćanje naknade za pružanje usluga u pokretnim elektroničkim komunikacijskim mrežama.

(2) Naknada za pružanje usluga u pokretnim elektroničkim komunikacijskim mrežama prihod je državnog proračuna Republike Hrvatske.

II. PREDMET PLAĆANJA NAKNADE

Članak 2.

Predmet plaćanja naknade je:

1. usluga kratke tekstualne poruke (SMS) te usluga prijenosa slike, govora i zvuka porukom (MMS),

2. govorna usluga.

III. OBVEZNIK PLAĆANJA NAKNADE

Članak 3.

Obveznik plaćanja naknade za pružanje usluga iz članka 2. ovoga Zakona jest infrastrukturni operator koji pruža usluge u pokretnim elektroničkim komunikacijskim mrežama u skladu s posebnim propisima o elektroničkim komunikacijama.

IV. OSNOVICA ZA OBRAČUNAVANJE NAKNADE

Članak 4.

Osnovica za obračunavanje naknade za usluge iz članka 2. ovoga Zakona jest iznos prihoda obveznika plaćanja naknade iz članka 3. ovoga Zakona za usluge pružene korisniku usluge.

V. VISINA NAKNADE

Članak 5.

Visina naknade za pružanje usluga iz članka 2. ovoga Zakona iznosi 6% osnovice propisane člankom 4. ovoga Zakona.

VI. NASTANAK OBVEZE OBRAČUNAVANJA I PLAĆANJA NAKNADE

Nastanak obveze obračunavanja

Članak 6.

(1) Obveza obračunavanja naknade za pružanje usluga iz članka 2. ovoga Zakona nastaje istekom obračunskog razdoblja u kojem je obveznik plaćanja naknade iz članka 3. ovoga Zakona pružio uslugu.

(2) Obračunsko razdoblje je kalendarski mjesec.

Plaćanje naknade

Članak 7.

Obveza plaćanja naknade za pružanje usluga iz članka 2. ovoga Zakona nastaje do 15. dana tekućeg mjeseca za prethodni mjesec u kojem je usluga pružena.

VII. IZVJEŠĆA I ČUVANJE DOKUMENTACIJE

Članak 8.

(1) Obveznik iz članka 3. ovoga Zakona dužan je dostavljati mjesečno izvješće o pruženim uslugama u pokretnim elektroničkim komunikacijskim mrežama.

(2) Izvješće iz stavka 1. ovoga članka obveznik iz članka 3. ovoga Zakona dužan je dostaviti nadležnoj ispostavi Porezne uprave do 15. dana tekućeg mjeseca za prethodni mjesec.

(3) Obveznik iz članka 3. ovoga Zakona dužan je evidenciju i svu drugu dokumentaciju bitnu za utvrđivanje i plaćanje naknade čuvati u rokovima propisanima posebnim propisima.

VIII. NADZOR

Članak 9.

Provedbu ovoga Zakona i na temelju njega donesenih propisa nadzire Ministarstvo financija – Porezna uprava.

IX. POSTUPOVNE ODREDBE

Članak 10.

Na žalbeni postupak, obnovu postupka, zastaru, obračunavanje, naplatu i povrat naknade za pružanje usluga u pokretnim elektroničkim komunikacijskim mrežama, te na vođenje prekršajnog postupka primjenjuju se odredbe Općega poreznog zakona.

X. KAZNENE ODREDBE

Članak 11.

(1) Novčanom kaznom od 50.000,00 do 500.000,00 kuna kaznit će se za prekršaj obveznik plaćanja naknade iz članka 3. ovoga Zakona:

1. ako ne obračuna ili ne obračuna točno naknadu za pružanje usluga (članak 6.),

2. ako ne plati naknadu za pružanje usluga u propisanom roku (članak 7.),

3. ako ne podnese ili ne podnese u roku izvješće (članak 8.).

(2) Za prekršaj iz stavka 1. ovoga članka kaznit će se i odgovorna osoba obveznika plaćanja naknade iz članka 3. ovoga Zakona novčanom kaznom od 5.000,00 do 50.000,00 kuna.

(3) Za prekršaj iz stavka 1. ovoga članka može se izreći i zaštitna mjera zabrane obavljanja djelatnosti u trajanju od tri mjeseca do jedne godine obvezniku plaćanja naknade iz članka 3. ovoga Zakona ili zaštitna mjera zabrane obavljanja djelatnosti, poslova ili dužnosti u trajanju od tri mjeseca do jedne godine fizičkoj osobi ili odgovornoj osobi obveznika plaćanja naknade.

(4) Imovinska korist stečena počinjenjem prekršaja iz stavka 1. ovoga članka oduzet će se.

XI. OVLASTI MINISTRA FINANCIJA

Članak 12.

(1) Ministar financija pravilnikom propisuje oblik i sadržaj izvješća iz članka 8. ovoga Zakona.

(2) Pravilnik iz stavka 1. ovoga članka ministar donosi najkasnije u roku od 15 dana od dana stupanja na snagu ovoga Zakona.

XII. ZAVRŠNE ODREDBE

Članak 13.

Ovaj Zakon stupa na snagu danom objave u »Narodnim novinama«, a prestaje važiti na dan prijema Republike Hrvatske u Europsku uniju.

Klasa: 344-03/12-01/01

Zagreb, 20. siječnja 2012.

HRVATSKI SABOR

Predsjednik
Hrvatskoga sabora
Boris Šprem, v. r.

Zakon, NN 12/2012-339